Legeforeningen har sendt på høring med intern høringsfrist 181217 høringsnotat om endringer i Akuttmedisinforskriften.

Vest- Agder legeforening vil i den anledning uttale følgende:

Vi støtter forslaget om utvidelse av overgangsordningen for oppfyllelse av kompetansekrav til bemanning på ambulansebiler.

Vi støtter forslaget om endret krav til grunnkompetanse for lege i vakt som følge av ny forskrift om kompetansekrav for leger i den kommunale helse- og omsorgstjenesten. Slik vi ser det, ville det ha blitt helt umulig for mindre kommuner i utkantstrøk å få dekket sine vakter hvis kravet til selvstendig vaktkompetanse skulle være oppnådd spesialitet i allmennmedisin. Selv med dette modererte forslaget, som tilsvarer kompetansenivået til «EØS-legene» inntil 010317, er vi bekymret for hvordan utkantkommunene skal få dekket sitt vaktbehov.

Vi ser av samme grunn som ovenfor at forslaget til utvidelse av overgangsordningen for krav til gjennomført kurs i akuttmedisin og volds- og overgrepshåndtering er nødvendig. Det blir feil å stille kompetansekrav som ikke er mulige å fylle pga. manglende kapasitet til kompetanseheving.

Endelig støtter vi forslaget om unntak fra kravet om at bakvakt må kunne rykke ut når det er nødvendig for bakvaktlege ansatt i hovedlegevaktsentral i forbindelse med planlagt pilotprosjekt på legevaktfeltet. Igjen ser vi at et slikt pilotprosjekt vil være viktig for å finne frem til måter å organisere legevakt på som også ivaretar utkantkommunenes behov.

181217

Ole E. Strand

Leder Vest-Agder legeforening